અજય દેવગને બધાં પાત્રોને જાણે પરાણે ઍક્ટિંગ કરાવી હોય એમ લગભગ બધા જ કલાકારો કારણ વગર સતત એકબીજાને વડચકાં ભર્યા કરે છે. એમાં તે પોતે તો ખાસ. તે સતત પોતાના ત્રીજા નેત્રમાંથી જ દુનિયાને જોતો હોય એમ ગમે તેનું બાવડું ઝાલે, ભયજનક રીતે ગાડી ચલાવતો ફરે, ગમે તેને ઊંધા હાથની અડબોથ ઝીંકી દે, ટેબલો ઉલાળે, ગાડી ફંગોળે, કટપ્પા અને બાહુબલીને પણ સાગમટે કૉમ્પ્લેક્સ થઈ જાય એવા ડેન્જરસ કૂદકા મારે (છતાં તેને કશું જ ન થાય). આવું બધું તેના રોજના ક્રમમાં સામેલ છે. બાકીના લોકો પણ ગમે ત્યારે ગ્લાસ પછાડે, ચીસો પાડે, બીજાને ટોણા મારે, ડોળા કાઢે... જાણે આખી દુનિયામાં હૈડહૈડ કરવાનો કોઈ વિચિત્ર રોગચાળો ફેલાયો હોય એવું લાગે.